|  |  |  |  |
| --- | --- | --- | --- |
| Datums skatāms laika zīmogā | | Nr. | 9.1-4e/209/2021 |
| Uz |  | Nr. |  |

Ekonomikas ministrijai

*Atzinums par Ministru kabineta*

*noteikumu projektu “Grozījumi Ministru*

*kabineta 2020.gada 2.septembra*

*noteikumos Nr.560 “Noteikumi par*

*elektroenerģijas ražošanu,*

*izmantojot atjaunojamos energoresursus,*

*kā arī par cenu noteikšanas kārtību un uzraudzību””*

Zemkopības ministrija atbilstoši savai kompetencei ir izvērtējusi Ekonomikas ministrijas sagatavotu Ministru kabineta noteikumu projektu “Grozījumi Ministru kabineta 2020.gada 2.septembra noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” (turpmāk – noteikumu projekts) (VSS-38), un to anotācijas un neatbalsta to tālāku virzību, ja netiks ņemti vērā šādi iebildumi:

1. Ņemot vērā to, ka 2020.gada 2.septembra Ministru kabineta noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”” (turpmāk – noteikumi Nr.560), kā arī noteikumu projektā, ir minēti vairāki termini, proti, koģenerācijas iekārta, biogāzes ražošanas iekārta, biogāzes elektrostacija, bet nav noteikta neviena definīcija, lūdzam pārskatīt gan noteikumus Nr.560, gan noteikumu projektu un attiecīgi papildināt ar precīzām definīcijām un terminiem. Turklāt, identiskas nozīmes teikumos noteikumos Nr.560 un 2020.gada 2.septembra Ministru kabineta noteikumos Nr.561 “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā” tiek lietoti atšķirīgi termini.
2. Saskaņā ar Elektroenerģijas tirgus likumā noteikto, vienotā tehnoloģiskā cikla princips attiecināms uz elektrostaciju darbību. Tas nozīmē, ka biogāzes ražošana biogāzes elektrostacijās ir ārpus vienotā tehnoloģiskā cikla. Tāpēc, ņemot vērā iepriekšminēto, lūdzam precizēt noteikumu projektu un nodalīt biogāzes ražošanu un koģenerācijas procesu.
3. Skaidrojam, ka lauku saimniecības biogāzes ražošanā izmanto ļoti dažādas izejvielas (gan šķidrās, gan cietās) un, lai izveidotu uzskaites sistēmu un pieņemtu organiskas izcelsmes atkritumus, nepieciešams pārskatīt un noteikt pārejas periodu mēraparātu vai mērlīdzekļu sistēmas ieviešanai. Tāpēc lūdzam noteikumu Nr.560 21.3.apakšpunktā noteikto prasību ieviešanai paredzēt pārejas periodu un noteikt: “Biogāzes elektrostacijās ne vēlāk kā no 2022. gada 1. janvāra nodrošina uzskaiti, izmantojot mēraparātus vai mērlīdzekļu sistēmu, kas atbilst normatīvajiem aktiem par mērīšanas līdzekļu metroloģiskajām prasībām un to metroloģiskās kontroles kārtību.”
4. Ņemot vērā to, ka biogāzes ražošanas tehnoloģiskām vajadzībām izmantotais siltums nav koģenerācijas iekārtas pašpatēriņš un ir uzskatāms par lietderīgi izmantotu siltumenerģiju, lūdzam papildināt noteikumu projektu un noteikumu Nr.560 21.6.apakšpunktu izteikt šādā redakcija: “21.6. ka koģenerācijas stacijā saražotā siltumenerģija tiek izmantota lietderīgi, tajā skaitā to, ka lietderīgās siltumenerģijas kopējā apjomā netiek ieskaitīta tāda siltumenerģija, kas tiek izmantota koģenerācijas stacijas pašpatēriņam. Biogāzes ražošanas iekārta nav koģenerācijas stacija un tās vajadzībām izlietotā siltumenerģija ir lietderīgā siltumenerģija, ja tās vajadzībām patērētās siltumenerģijas daudzums gadā vidēji nepārsniedz 40% no visa koģenerācijas iekārtā saražotās siltumenerģijas daudzuma.”
5. Lūdzam noteikumu projektā skaidri definēt vienotā tehnoloģiskā cikla robežas, lai nerastos pārpratumi komersantiem, ievērojot noteikumu prasības. Piemēram, 47.punktā ir noteikts, ka birojs nosūta komersantam brīdinājumu par iespējamu obligātā iepirkuma tiesību vai garantētās maksas tiesību zaudēšanu, ja birojs konstatē, ka elektrostacijas darbība neatbilst normatīvajiem aktiem, kas nosaka prasības elektrostaciju darbībai vides aizsardzības vai darba drošības jomā. Kā jau minējām pirmajā iebildumā, nepieciešams precizēt noteikumos lietotus terminus, lai komersants skaidri varētu saprast, ka pārkāpums konstatēts elektrostacijā, bet ne lauksaimnieciskajā un cita veida ražošanā.
6. Lūdzam svītrot noteikumu projekta 59.11 punktu un 59.8 7.apakšpunktu.
7. Noteikumu projekta 20.punktā, proti, 59.4 punktā noteikta prasība, ka komersants ir tiesīgs lūgt biroju veikt šo noteikumu 59.3 punktā minētā aprēķina pārrēķinu ne agrāk kā 3 mēnešus pēc šo noteikumu 59.3 punktā minētā aprēķina veikšanas, iesniedzot birojā attiecīgu iesniegumu. Lūdzam skaidrot šī punkta būtību un arī skaidrot kā tiks veikts pārrēķins un uz kādu datu pamata. Papildus tam, norādām, ka noteikumu projektā nav paredzēta IRR aprēķina apstrīdēšanas kārtība (ja gadījumā, komersants nepiekrīt).
8. Kategoriski iebilstam par koģenerācijas stacijas kopējā kapitālieguldījuma iekšējās peļņas normas aprēķina metodiku (IRR), jo:

8.1. uzskatām, ka nav pieņemami, ka biogāzes elektrostacijai, kurai 2019. gadā IRR visam atbalsta periodam tika apstiprināts, piemēram, 7,9 %, bet, piemērojot noteikumu projektā noteiktu jaunu aprēķinu metodiku, uz 2021. gadā IRR sastāda 19.8%. Pēc jauna IRR aprēķina tas nozīmē, ka stacija tika pārkompensēta jau 2019. gadā un stacijas darbība ir jāaptur.

8.2. noteikumu projektā 26.punktā ir noteikts, ka komersantam divu mēnešu laikā pēc noteikumu spēkā stāšanās dienas jāiesniedz birojā informāciju un dokumentus, t.sk. koģenerācijas stacijas ieņēmumu un izdevumu faktiskos datus par visu atbalsta periodu kopējo kapitālieguldījumu iekšējās peļņas normas aprēķina veikšanai. Nav skaidri saprotams, kādi faktiskie dati tiks ņemti vērā, jo lauksaimniecības biogāzes stacijām ir sava specifika, jo tās ir viens uzņēmums ar kopīgu uzņēmuma saimniecisko operāciju reģistrāciju (grāmatvedību). Uzskatām, ka jaunie noteikumi vairākas lietas detalizēti neskaidro. Vai sadaļā “Investīcijas” tiks uzskaitītas Lauku atbalsta dienestā (LAD) īstenoto projektu investīcijas, vai arī cits ieguldītais finansējums, ko komersants ir veicis ? Vai Birojs spēs izdalīt no saimniecības visām investīcijām, kuras ir attiecināmas uz biogāzi un kuras uz piena fermu vai ražotni?

Uzskatam, ka noteikumu projektā noteiktā iespēja komersantam arī iesniegt faktiskos kurināmā izmaksu datus ir vērtējama pozitīvi, bet ir svarīgi, ka paliek līmeņatzīmes, kuras izmantot gan tad, kad ražotājam nav faktisko datu vai tos nevar izmantot (piemēram, sarežģījumi ar vertikāli integrētām saimniecībām, kur biogāze ir kopā ar piena fermu vai ražotni), gan nākotnes periodos. Gan faktiskām izmaksām, gan līmeņatzīmēm būtu jābūt veidotām tā, lai atspoguļotu visas izmaksas, kas ražotājam rodas. Lūdzam precizēt noteikumu projektu un paredzēt iespēju integrētiem uzņēmumiem investīcijām piemērot līmeņatzīmes. Papildus tam, lūdzam noteikumu projektu papildināt un noteikt biogāzes stacijām (izņemot biomasas gazifikācijas stacijas) investīcijām piemērojamās līmeņatzīmes šādi: uzstādītā elektriskā jauda nepārsniedz 0,5 MW – 4000 (EUR/kWel); lielāka par 0,5 MW, bet nepārsniedz 2 MW – 3800 (EUR/kWel).

8.3. koeficients, kas raksturo koģenerācijas stacijas ekspluatācijas izmaksu īpatsvaru veiktajās investīcijās, noteikts noteikumu projekta 8.pielikuma 1. tabulā un sastāda 4% (to starpā darbinieku algas). Šis jau noteiktais koeficients būtiski samazina stacijas izdevumu struktūru, kas elektrostacijām neatspoguļo patiesās izmaksas.

Vēršam uzmanību, kā, tā kā ekspluatācijas izmaksas ir paredzēts rēķināt tikai un vienīgi no līmeņatzīmēm, tad tām ir ļoti būtiska loma IRR aprēķinu rezultātā, jo tas uzreiz skars arī staciju pirmo gadu rādītājus, kam ir izšķiroša loma IRR rezultātā. Aprēķinot ekspluatācijas izmaksas no kopējām investīcijām, nedrīkst atrēķināt no investīcijām piesaistīto atbalstu, jo ikdienas stacijas uzturēšanas izdevumi nesamazinās, ja biogāzes stacijas būvniecībā, izmantots, piemēram, LAD atbalsts. Zemkopības ministrijas rīcībā esošajā, 2021. gada 20. janvāra starptautiski atzītās auditorkompānijas “KPMG Baltic AS” (turpmāk – KPMG) sagatavoto ziņojumu “Neatkarīgs vērtējums par Ekonomikas Ministrijas plānoto Ministru kabineta noteikumu Nr. 560 un Nr. 561 izmaiņu pamatotību un ietekmi uz kopējo kapitālieguldījumu iekšējās peļņas normas un cenas diferencēšanas koeficientu pārkompensācijas novēršanai aprēķinu elektrības ražošanā koģenerācijas procesā un elektrības ražošanā izmantojot atjaunojamos energoresursus” veiktajā pētījumā ir norādīts, ka ekspluatācijas izmaksu līmeņatzīme neietver visas fiksētās un mainīgās ekspluatācijas izmaksas. Pētījumā veiktā uzņēmumu faktisko izmaksu analīze norāda, ka biogāzes stacijās ekspluatācijas izmaksas ir vidēji 10% no kopējām investīcijām. Uzskatām, ka 10% no kopējām investīcijām (to starpā arī LAD sniegtais atbalsts) ir objektīvi pamatojama un reāla biogāzes staciju ekspluatācijas izmaksu līmeņatzīme.

8.4. fermenteros patērētā siltumenerģija ir lietderīgā siltumenerģija, kas ir izmantota organisko vielu anaerobās fermentācijas procesa temperatūras nodrošināšanai. Nepieciešams nodalīt ar definīcijām, kas ir koģenerācijas stacija un kas ir biogāzes ražošanas iekārta, kas nodrošina biogāzes ražošanu – lai viss saražotais siltums, kas nav pašpatēriņš pašā koģenerācijas stacijā (kas sastāv no 1 vai vairākām koģenerācijas iekārtām (bez fermenteriem vai gāzes vadiem), tiek uzskatīts par lietderīgu, ja to nodod fermentācijas procesam vai klientiem - apkures, karstā ūdens, ventilācijas vai tehnoloģisku procesu nodrošināšanai.

8.5. Atbilstoši 2012.gada 25. oktobra direktīvas 2012/27/ES par energoefektivitāti prasībām definīcijām: 38) “maza apjoma koģenerācijas iekārta” ir koģenerācijas iekārta ar uzstādīto jaudu, kas nesasniedz 1 MWe. Savukārt šīs Direktīvas II pielikumā ir minēts, ka “ražošanu maza apjoma koģenerācijas iekārtās un mikrokoģenerācijas iekārtās, kas ļauj sasniegt primārās enerģijas ietaupījumu, var uzskatīt par augstas efektivitātes koģenerāciju”. Tāpēc aicinām:

* biogāzes stacijām ar jaudu līdz 1 MWe, veikt izmaiņas noteikumu Nr.560 31.punktā un papildināt noteikumu projektu ar regulējumu – nosakot, ka šīm biogāzes stacijām jānodrošina 1% primārās enerģijas ietaupījums norēķinu periodā;
* biogāzes stacijām ar jaudu lielāku par 1 MW, IRR aprēķinā pielietojamai koģenerācijas iekārtas efektivitātei izmantot faktiskos tehniskās pases datus vai līmeņatzīmi - 75%. saskaņā ar 2012.gada 25. oktobra direktīvas 2012/27/ES par energoefektivitāti prasībām (I pielikums). Vienlaikus vēlamies uzsvērt, ka iepriekšminētā Direktīva nosaka, ka tā ir gada kopējā efektivitāte.

8.6. siltumenerģijas ienākumiem pagātnē izmantot faktiskus ieņēmumu datus, kas attiecināts pret faktisko pārdoto siltumenerģijas daudzumu, nākotnei pēdējo pāris gadu vidēji svērto pārdošanas cenu.

8.7. elektroenerģijas ieņēmumus IRR aprēķinā nosaka tikai no realizētā elektroenerģijas daudzuma.

8.8. Par kurināmā cenu līmeņatzīmēm: vēršam uzmanību, KPMG veiktajā pētījumā ir norādīts, ka kurināmā cenu izmaksu līmeņatzīmes (biogāzes stacijām), piemēram, šķidrajiem mēsliem un citiem fermas atlikuma produktiem pašizmaksa nevar sastādīt 0 euro/Mwh. Apgalvojumam, kā šķidrmēslu pašizmaksa sastāda 0 euro/MWh kategoriski nevar piekrist. Kurināmā izmaksām ir ļoti būtiska loma IRR aprēķinu rezultātā, jo tas uzreiz skars arī staciju pirmo gadu rādītājus, kam ir izšķiroša loma IRR rezultātā. Tāpēc aicinām precizēt noteikumu projekta pielikuma (8.pielikums) II. sadaļas “Līmeņatzīmes elektrostacijas kopējo kapitālieguldījumu iekšējās peļņas normas aprēķinam”, tabulu Nr.2 “Biogāzes stacijām (izņemot stacijas, kurās izmanto biomasas gazifikāciju vai poligongāzes) piemērojamās kurināmā cenas līmeņatzīmes”, iekļaujot tajā šādas kurināmā cenu līmeņatzīmes (balstoties uz KPNG pētījumu): periodam līdz 2020.gadam izmantot kurināmā līmeņatzīmes, kas attiecīgi šim periodam tika pielietotas saskaņā ar 2010.gada 16.marta Ministru kabineta noteikumu Nr.262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” 10. pielikuma 4.tabulu, bet no 2020.gada nākotnes periodiem izmantot pēdējo trīs gadu vidējo kurināmā izmaksas līmeņatzīmi (KPMG pētījuma Tabula 16), attiecīgi to indeksējot ar inflācijas prognozi nākotnes periodiem. Aicinām arī saglabāt iespēju ražotājiem iesniegt faktiskās kurināmā ražošanas izmaksas par pagātnes periodiem.

Valsts sekretāre D. Lucaua

Silicka 67027393

[natalja.silicka@zm.gov.lv](mailto:natalja.silicka@zm.gov.lv)

ŠIS DOKUMENTS IR PARAKSTĪTS AR DROŠU

ELEKTRONISKO PARAKSTU UN SATUR LAIKA ZĪMOGU